Onluste: Polisie in Gauteng 'ís gewaarsku' | Netwerk24
Deur Dennis Delport 29 Julie 2021 17:02
Die polisie in Gauteng ís tydens die onluste in KwaZulu-Natal gewaarsku dat dit na dié provinsie kan oorspoel.
So het Faith Mazibuko, LUR vir gemeenskapsveiligheid in Gauteng, Donderdag aan 'n komitee in die provinsiale wetgewer gesê nadat sy gevra is om die polisie se optrede in die onlangse onluste te verduidelik.
Faith Mazibuko Foto: Daily Sun
Miljarde rande se skade is vroeër vandeesmaand in die twee provinsies aangerig toe plunderaars winkels leeggesteel, paaie versper en geboue aan die brand gesteek het. Die onluste het begin kort nadat oudpres. Jacob Zuma op 7 Julie in sy Nkandla-woning in hegtenis geneem is.
"Die polisie het video's en stemopnames ontvang dat die geweld en onluste na Gauteng sou oorspoel. Dit is die Vrydagaand (9 Julie) ontvang en die intelligensiedienste het hard gewerk om dit op te volg.
"Vosloorus is toe nog as 'n moontlike brandpunt geïdentifiseer," het sy gesê.
Volgens Mazibuko was die beskikbare polisielede in Gauteng tydens die onluste egter min omdat 300 reeds in KwaZulu-Natal ontplooi was.
Sy het gesê dit beteken egter nie dat die polisie teruggestaan en niks tydens die plundertogte gedoen het nie. "Die beamptes het rondgehardloop en die orde probeer herstel waar hulle kon."
Sy het gesê die polisie kon egter nie net op die plunderaars skiet nie.
"Beamptes van plaaslike polisiekantore is ook ontplooi. Hulle is egter nie in skarebeheer opgelei nie en kan nie net begin skiet nie. Hulle het skerppunt-ammunisie, terwyl die polisie se eenheid vir openbare orde, wat in skarebeheer opgelei is, rubberkoeëls en traanrook gebruik.
"Ons kon nie net ingaan en met skerppunt-ammunisie begin skiet nie."
Die beamptes het rondgehardloop en die orde probeer herstel waar hulle kon.
LUR Faith Mazibuko
Mazibuko het gesê Johannesburg se metropolisie het ook die polisie bygestaan.
Genl.maj. Tommy Mthombeni, waarnemende polisiekommissaris van Gauteng, het Donderdag aan die TV-nuuskanaal eNCA gesê die polisie het in die onluste 1 693 mense in hegtenis geneem. Agt mense wat ander na bewering aangehits het om te plunder en paaie te versper, is ook in die provinsie in hegtenis geneem.